1. ปัจจัยความเสี่ยง

ปัจจัยความเสี่ยงที่อาจมีผลกระทบต่อการดำเนินงานของบริษัทฯ
ประกอบด้วยปัจจัยภายนอกและภายใน
โดยปัจจัยภายนอกเกี่ยวข้องโดยตรงกับทรัพยากรน้ำและนโยบายรัฐ และสำหรับปัจจัยภายใน ได้แก่
ระบบท่อส่งน้ำและการลงทุนเพิ่มเติมของบริษัทฯ ซึ่งมีรายละเอียดดังนี้

  1. ด้านนโยบายของรัฐบาลและหน่วยงานราชการที่เกี่ยวข้อง

  การเพิ่มสัดส่วนการถือหุ้นของภาคเอกชน ทำให้บริษัทฯ พ้นสภาพการเป็นรัฐวิสาหกิจ ดังนั้น
  ความไม่แน่นอนของนโยบายของหน่วยงานราชการต่าง ๆ
  ที่เกี่ยวข้องกับการดำเนินงานของบริษัทฯ อาจมีผลกระทบต่อบริษัทฯ อย่างไรก็ดี บริษัทฯ
  ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด อาทิ
  การขออนุญาตวางท่อส่งน้ำในพื้นที่หน่วยงานราชการต่าง ๆ
  การอนุญาตให้ใช้น้ำจากอ่างเก็บน้ำของกรมชลประทาน เป็นต้น

2.  การอนุญาตให้ใช้น้ำจากอ่างเก็บน้ำของกรมชลประทาน

  ในส่วนปัจจัยความเสี่ยงที่จะไม่ได้รับอนุญาตให้ใช้น้ำจากกรมชลประทานนั้น ปัจจุบัน บริษัทฯ
  ได้รับหนังสืออนุญาตให้ใช้น้ำดิบจากอ่างเก็บน้ำหนองค้อ อ่างเก็บน้ำดอกกราย
  และอ่างเก็บน้ำหนองปลาไหล ของกรมชลประทาน โดยมีระยะเวลา 5 ปี ซึ่งบริษัทฯ
  สามารถขอต่ออายุหนังสืออนุญาตได้โดยทำหนังสือไปยังกรมชลประทานก่อนหมดอายุไม่น้อยกว่า 30
  วัน ทั้งนี้ กรมชลประทานได้มีหนังสือลงวันที่ 14 มีนาคม 2540 แจ้งบริษัทว่า หากบริษัทฯ
  ยื่นคำขอต่ออายุหนังสืออนุญาตการใช้น้ำ
  กรมชลประทานจะรีบดำเนินการต่ออายุหนังสืออนุญาตการใช้น้ำแก่บริษัทฯ โดยเร็ว
  เพื่อให้เป็นไปตามมติคณะรัฐมนตรี

  นอกจากนี้
  ในหนังสืออนุญาตใช้น้ำจากกรมชลประทานได้สงวนสิทธิ์ในกรณีที่เกิดการขาดแคลนน้ำและทางราชการต้องการน้ำจากกรมชลประทาน
  บริษัทฯ จะต้องหยุดใช้น้ำภายใน 15 วัน นับแต่วันที่ได้รับแจ้งจากกรมชลประทาน อย่างไรก็ตาม
  เนื่องจากลูกค้าของบริษัทฯ ส่วนใหญ่ประกอบด้วยลูกค้าเพื่อการอุปโภคบริโภค
  และลูกค้าเพื่อการอุตสาหกรรมซึ่งรัฐบาลมีนโยบายสนับสนุน
  จึงทำให้โอกาสที่ทางราชการจะขอให้กรมชลประทานหยุดจ่ายน้ำให้แก่บริษัทฯ เป็นไปได้น้อย

  3. การลงทุนในโครงการในอนาคต

  ในปี 2544 บริษัทฯ มีการลงทุนในการวางท่อส่งน้ำในพื้นที่ฉะเชิงเทรา
  ซึ่งคาดว่าจะแล้วเสร็จในเดือนธันวาคม 2544
  รวมถึงได้ศึกษาการลงทุนในส่วนต่อขยายเพื่อวางท่อส่งน้ำในเขตปริมณฑลตะวันออก
  และการศึกษาการวางท่อส่งน้ำในพื้นที่ปราจีนบุรี-สระแก้วและนครราชสีมา
  ซึ่งการลงทุนดังกล่าวอาจมีความเสี่ยงด้านการเงิน
  ที่เกิดจากการเปลี่ยนแปลงของอัตราแลกเปลี่ยนของเครื่องจักรและอุปกรณ์ที่นำเข้าจากต่างประเทศ
  สำหรับด้านเทคนิค อาจมีความเสี่ยงด้านการเปลี่ยนแปลงแนวการวางท่อจากเดิมที่ได้ออกแบบไว้
  อย่างไรก็ตาม บริษัทฯ ได้กำหนดวิธีการว่าจ้างบริษัทรับเหมาก่อสร้างแบบ LUM SUM
  โดยเป็นสัญญาสกุลเงินบาทและใช้วิธีการเปิดประมูลให้มีการแข่งขัน
  ซึ่งช่วยลดความเสี่ยงทางด้านวงเงินลงทุนและอัตราแลกเปลี่ยนให้มีความแน่นอนยิ่งขึ้น

  4. การเกิดความเสียหายต่อระบบท่อส่งน้ำ

  เนื่องจากระบบท่อส่งน้ำของบริษัทฯ ส่วนใหญ่เป็นการวางท่อใต้ดินตามที่สาธารณะ เช่น
  แนวถนนทางหลวง ทางรถไฟ คลองชลประทาน ฯลฯ โดยวัสดุหลักที่ใช้ทำท่อคือเหล็ก
  รวมทั้งมีอุปกรณ์บางส่วนที่ติดตั้งอยู่ในน้ำ อาจมีปัญหาการสึกกร่อนกับระบบท่อ
  ทำให้ท่อแตกหรือรั่วได้ อย่างไรก็ดี บริษัทฯได้ติดตั้งระบบ Cathodic Protection
  เพื่อป้องกันปัญหาการผุกร่อนของท่อเหล็ก นอกจากนี้ มีการนำระบบ SCADA
  เข้าควบคุมระบบการส่งน้ำ และกำหนดตารางการซ่อมบำรุงรักษาเชิงป้องกัน เครื่องสูบน้ำ
  ท่อส่งน้ำ และอุปกรณ์ต่างๆอย่างเป็นระบบ ทำให้ปัจจุบัน บริษัทฯ
  สามารถลดปริมาณน้ำสูญเสียในระบบท่อลงมาต่ำกว่าร้อยละ 5.00 และยังช่วยให้บริษัทฯ
  สามารถให้บริการได้อย่างต่อเนื่อง

  5. ความไม่แน่นอนและความไม่เพียงพอของแหล่งน้ำ

  เนื่องจากการประกอบธุรกิจของบริษัทฯ เกี่ยวข้องกับทรัพยากรน้ำ
  ซึ่งต้องพึ่งพาฤดูกาลตามธรรมชาติ กล่าวคือ ในปีใดที่ฝนตกตามฤดูกาล
  ย่อมส่งผลให้ปริมาณน้ำที่สามารถนำมาใช้งานได้มีมาก ในทางกลับกัน
  หากปีใดเกิดภาวะแห้งแล้งและน้ำในอ่างเก็บน้ำเดิมมีอยู่น้อย
  ย่อมส่งผลให้ปริมาณน้ำใช้งานในปีนั้นๆ น้อยลง และส่งผลกระทบต่อรายได้ของบริษัทฯ
  ซึ่งปัจจัยความเสี่ยงที่อาจมีผลกระทบในการดำเนินงานของบริษัทฯ
  ส่วนใหญ่เป็นปัจจัยเสี่ยงที่เกิดจากปัจจัยภายนอก ได้แก่
  ความไม่แน่นอนและความไม่เพียงพอของแหล่งน้ำ
  ขึ้นอยู่กับปริมาณน้ำที่ไหลเข้าอ่างเก็บน้ำในแต่ละปี
  นอกจากนี้ปริมาณความต้องการน้ำดิบในภาคเกษตร ซึ่งมีปริมาณการใช้น้ำสูง
  ส่งผลให้ปริมาณน้ำดับที่สามารถจัดสรรให้แก่ภาคอุตสาหกรรม และเพื่อการอุปโภคบริโภคลดลง
  อย่างไรก็ตามบริษัทฯ ได้มีการติดตามภาวะของปริมาณน้ำสำรองในอ่างเก็บน้ำอย่างใกล้ชิด
  ตลอดจนมีการเชื่อมโยงระบบท่อส่งน้ำจากแหล่งน้ำต่างๆ อาทิ
  การเชื่อมโยงจังหวัดระยองและชลบุรี โดยระบบท่อส่งน้ำหนองปลาไหล-หนองค้อ
  และการพัฒนาทางเทคโนโลยีระบบสูบส่งน้ำ
  เพื่อให้มั่นใจว่าจะสามารถจัดสรรน้ำให้แก่ลูกค้าได้อย่างพอเพียง ภายใต้ข้อจำกัดของทรัพยากรน้ำ
  และมีต้นทุนที่เหมาะสม นอกจากนี้ สถิติปริมาณน้ำเข้าอ่างฯ
  ที่ผ่านมาในจังหวัดระยองยังไม่เคยเกิดภาวะแห้งแล้งแต่อย่างใด

  ในส่วนการพัฒนาแหล่งน้ำใหม่ ซึ่งเป็นความรับผิดชอบของรัฐบาล
  อาจมีความเสี่ยงด้านความล่าช้าในการดำเนินการ ซึ่งบริษัทฯ
  ได้พยายามประสานงานกับหน่วยงานต่าง ๆ อาทิ
  สำนักงานคณะกรรมการพัฒนาชายฝั่งทะเลภาคตะวันออก กรมชลประทาน
  เพื่อติดตามความคืบหน้าของโครงการต่าง ๆ ทำให้บริษัทฯ
  สามารถปรับแผนการดำเนินงานของบริษัทฯ หรือจัดหาแหล่งน้ำสำรองอื่น ๆ
  เพื่อลดความเสี่ยงดังกล่าว

6.  ลูกค้าที่มีสัดส่วนเกินกว่าร้อยละ 50 ของรายได้รวม

  บริษัทฯ จำหน่ายน้ำดิบโดยตรงให้แก่ลูกค้าผ่านทางระบบท่อส่งน้ำของบริษัทฯ ในลักษณะผู้ค้าส่ง
  โดยลูกค้าที่เป็นผู้ซื้อน้ำรายใหญ่ คือ การนิคมอุตสาหกรรมแห่งประเทศไทย (กนอ.) ทั้งนี้ กนอ.
  ซื้อน้ำจากบริษัทฯ เพื่อจำหน่ายต่อให้กับโรงงานในนิคมอุตสาหกรรม
  ซึ่งในช่วงการดำเนินงานในรอบปี 2544 บริษัทฯ จำหน่ายน้ำดิบให้แก่ กนอ.
  โดยคิดเป็นประมาณร้อยละ 55 ของสัดส่วนปริมาณการจำหน่าย อย่างไรก็ตาม
  การใช้น้ำดิบของผู้ประกอบการในนิคมอุตสาหกรรมในช่วงที่ผ่านมายังคงเป็นไปโดยปกติ